Propunere de DECIZIE A CONSILIULUI privind poziția care urmează să fie adoptată de Uniunea Europeană în cadrul Comitetului mixt pentru transport aerian UE/Elveția, instituit în temeiul Acordului dintre Comunitatea Europeană și Confederația Elvețiană privind transportul aerian, în ceea ce privește o modificare a anexei la respectivul acord /* COM/2012/0570 final - 2012/0275 (NLE) */





EXPUNERE DE MOTIVE 1. CONTEXTUL PROPUNERII Odată cu includerea Regulamentului (CE) nr. 1008/2008 privind normele comune pentru operarea serviciilor aeriene în Comunitate în Acordul dintre CE și Elveția privind transportul aerian[1], a fost stabilit un regim comun între UE și Elveția care permite transportatorilor aerieni din toate statele membre ale UE și din Elveția să opereze servicii aeriene pe întregul teritoriu al UE și al Elveției. Același regim a fost stabilit între statele din Spațiul Economic European (SEE), odată cu includerea Regulamentului (CE) nr. 1008/2008 în Acordul privind SEE[2], pentru transportatorii aerieni din toate statele SEE. Prin includerea Regulamentului (CE) nr. 1008/2008 în Convenția de instituire a Asociației Europene a Liberului Schimb (Convenția de la Vaduz)[3], același regim a fost, de asemenea, instituit între Elveția și statele AELS[4] pentru transportatorii aerieni din Elveția și pentru cei din statele AELS. Statele AELS și-au exprimat îngrijorarea că, în ciuda acestui fapt, trei tipuri de servicii aeriene constituie încă un aspect problematic conform regimurilor actuale: (i) operarea de servicii aeriene de către un transportator aerian din AELS dintr-un stat membru al UE către Elveția și viceversa; (ii) operarea de servicii aeriene de către un transportator aerian elvețian dintr-un stat membru al UE către un stat AELS și viceversa; (iii) operarea de servicii aeriene de către un transportator aerian din UE din Elveția către un stat AELS și viceversa; Pentru eliminarea acestor restricții juridice astfel încât să se facă legătura cu piețele aviatice instituite prin cele trei acorduri menționate anterior, este necesar să se acorde transportatorilor aerieni dintr-un stat care nu este parte la acordul respectiv același drept de a opera servicii aeriene ca cel acordat transportatorilor aerieni dintr-un stat care este parte contractantă la acordul respectiv (și anume, transportatorilor aerieni din statele AELS în ceea ce privește Acordul CE-Elveția privind transportul aerian, transportatorilor aerieni din Elveția în ceea ce privește Acordul privind SEE și transportatorilor aerieni din UE în ceea ce privește Convenția de la Vaduz). De aceea, statele AELS și Elveția au convenit să propună modificarea celor trei acorduri menționate anterior, după cum urmează: (i) Acordul Comunitate-Elveția privind transportul aerian ar trebui modificat pentru a se acorda transportatorilor aerieni din statele AELS dreptul de a opera servicii aeriene dintr-un stat membru al UE către Elveția și viceversa. (ii) Acordul privind SEE ar trebui modificat pentru a se acorda transportatorilor aerieni din Elveția dreptul de a opera servicii aeriene dintr-un stat membru al UE către un stat AELS și viceversa; (iii) Convenția de la Vaduz ar trebui modificată pentru a se acorda transportatorilor aerieni din UE dreptul de a opera servicii aeriene din Elveția către un stat AELS și viceversa; Deciziile care prevăd aceste modificări aduse celor trei acorduri ar trebui să fie legate între ele printr-o clauză de reciprocitate pentru a se asigura intrarea simultană în vigoare a acestora. Este în interesul UE ca serviciile aeriene furnizate de către un transportator aerian din UE să poată fi operate din Elveția către un stat AELS și viceversa. Modificările avute în vedere ale celor trei acorduri vor crea o piață integrată a serviciilor aviatice care va acoperi întregul teritoriu al SEE și al Elveției, în temeiul Regulamentului (CE) nr. 1008/2008. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Statele AELS și Elveția sunt de acord cu prezenta propunere. 3. ELEMENTELE JURIDICE ALE PROPUNERII Modificările propuse ale anexei la Acordul dintre Comunitate și Elveția privind transportul aerian sunt incluse în anexa la proiectul de propunere de decizie a Consiliului. Aceste modificări constau în adăugarea unui text adaptat în temeiul trimiterii la Regulamentul (CE) nr. 1008/2008, adăugarea unui nou alineat la sfârșitul articolului 15 din Regulamentul (CE) nr. 1008/2008 menționat, astfel cum este încorporat în acord, conform căruia transportatorii aerieni din AELS vor avea dreptul de a opera servicii aeriene dintr-un stat membru al UE către Elveția și viceversa în aceleași condiții ca transportatorii arieni din UE și din Elveția. Acest drept va fi aplicabil cu condiția ca, pe de o parte, Uniunea Europeană și statele AELS să acorde transportatorilor aerieni din Elveția dreptul de a opera servicii aeriene dintr-un stat membru al Uniunii Europene către Elveția și viceversa și, pe de altă parte, ca Elveția și statele AELS să acorde transportatorilor aerieni din Uniunea Europeană dreptul de a opera servicii aeriene din Elveția către un stat AELS și viceversa. În acest scop, intrarea în vigoare a deciziei Comitetului mixt va fi condiționată de intrarea în vigoare a modificărilor necesare aduse Acordului privind SEE și Convenției de la Vaduz. 4. IMPLICAȚIILE BUGETARE Propunerea nu are implicații asupra bugetului UE. 2012/0275 (NLE) Propunere de DECIZIE A CONSILIULUI privind poziția care urmează să fie adoptată de Uniunea Europeană în cadrul Comitetului mixt pentru transport aerian UE/Elveția, instituit în temeiul Acordului dintre Comunitatea Europeană și Confederația Elvețiană privind transportul aerian, în ceea ce privește o modificare a anexei la respectivul acord CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 100 alineatul (2) și articolul 218 alineatul (9), având în vedere Decizia Consiliului și a Comisiei privind Acordul de cooperare științifică și tehnologică din 4 aprilie 2002 privind încheierea a șapte acorduri cu Confederația Elvețiană (2002/309/CE, Euratom), în special articolul 3 alineatul (3), având în vedere propunerea Comisiei Europene, întrucât: (1) Regulamentul (CE) nr. 1008/2008 al Parlamentului European și al Consiliului din 24 septembrie 2008 privind normele comune pentru operarea serviciilor aeriene în Comunitate[5] a fost încorporat în Acordul dintre Comunitatea Europeană și Confederația Elvețiană privind transportul aerian[6] prin Decizia nr. 1‑2010 a Comitetului mixt[7]. (2) Prin includerea Regulamentului (CE) nr. 1008/2008 în Acordul privind Spațiul Economic European[8], același regim a fost stabilit între toate statele SEE pentru transportatorii aerieni din SEE. (3) Prin includerea Regulamentului (CE) nr. 1008/2008 în Convenția de instituire a Asociației Europene a Liberului Schimb (Convenția de la Vaduz)[9], același regim a fost, de asemenea, instituit între Elveția și statele SEE AELS pentru transportatorii aerieni din Elveția și pentru cei din statele SEE AELS. (4) Anexa la Acordul dintre Comunitatea Europeană și Confederația Elvețiană trebuie, prin urmare, să fie modificată pentru a se acorda transportatorilor aerieni din statele SEE AELS dreptul de a opera servicii aeriene dintr-un stat membru al UE către Elveția și viceversa, ADOPTĂ PREZENTA DECIZIE: Articolul 1 Poziția care urmează să fie adoptată de Uniunea Europeană în cadrul Comitetului mixt Uniunea Europeană/Elveția cu privire la propunerea de modificare a anexei la Acordul dintre Comunitatea Europeană și Confederația Elvețiană privind transportul aerian se bazează pe proiectul de decizie a Comitetului mixt UE/Elveția anexat la prezenta decizie. Articolul 2 Prezenta decizie intră în vigoare la data adoptării. Adoptat la Bruxelles, Pentru Consiliu, Preşedintele ANEXĂ Proiect de DECIZIE a Comitetului mixt pentru transport aerian Uniunea Europeană/Elveția, instituit în temeiul Acordului dintre Comunitatea Europeană și Confederația Elvețiană privind transportul aerian nr. […] din (…), de modificare a anexei la acordul dintre Comunitatea Europeană și Confederația Elvețiană privind transportul aerian COMITETUL PENTRU TRANSPORT AERIAN UNIUNEA EUROPEANĂ/ELVEȚIA, având în vedere Acordul dintre Comunitatea Europeană și Confederația Elvețiană privind transportul aerian, denumit în continuare „acordul”, în special articolul 23 alineatul (4), întrucât: (1) Regulamentul (CE) nr. 1008/2008 al Parlamentului European și al Consiliului din 24 septembrie 2008 privind normele comune pentru operarea serviciilor aeriene în Comunitate (reformare)[10], a fost încorporat în acord prin Decizia nr. 1‑2010 a Comitetului mixt[11]. (2) Părțile contractante urmăresc să se asigure că transportatorii aerieni din statele SEE AELS au dreptul de a opera servicii aeriene dintr-un stat membru al UE către Elveția și viceversa. (3) Părțile contractante urmăresc, de asemenea, să se asigure că transportatorii aerieni din UE au dreptul de a opera servicii aeriene dintr-un stat SEE AELS către Elveția și viceversa. (4) În acest scop, Comitetul mixt Uniunea Europeană/Elveția urmează să acorde transportatorilor aerieni din statele SEE AELS, sub rezerva respectării reciprocității, dreptul de a opera servicii aeriene dintr-un stat membru al UE către Elveția și viceversa. (5) Prin urmare, anexa la acord trebuie modificată în consecință, DECIDE: Articolul 1 Anexa la acord se modifică după cum urmează: Următorul text adaptat se adaugă, cu referința nr. 1008/2008, Regulamentul Parlamentului European și al Consiliului din 24 septembrie 2008 privind normele comune pentru operarea serviciilor aeriene în Comunitate: „În sensul prezentului acord, textul regulamentului se citește cu următoarea adaptare: (a) La articolul 15 se adaugă următorul paragraf: 6. În aceleași condiții cu cele aplicabile transportatorilor aerieni din Uniunea Europeană și din Elveția, transportatorii aerieni din statele SEE AELS au dreptul de a opera servicii aeriene dintr-un stat membru al Uniunii Europene către Elveția și viceversa. Acest drept va fi aplicabil cu condiția ca, pe de o parte, Uniunea Europeană și statele SEE AELS să acorde transportatorilor aerieni din Elveția dreptul de a opera servicii aeriene dintr-un stat membru al Uniunii Europene către statele SEE AELS și viceversa și, pe de altă parte, ca Elveția și statele SEE AELS să acorde transportatorilor aerieni din Uniunea Europeană dreptul de a opera servicii aeriene din Elveția către un stat SEE AELS și viceversa. Orice restricții la prezenta înțelegere care decurg din acorduri bilaterale sau multilaterale existente care impun obligații Uniunii Europene, pe de o parte, și Elveției, pe de altă parte, devin caduce.” Articolul 2 Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene, sau la data intrării în vigoare, pe de o parte, a deciziei de modificare a Acordului privind SEE prin care se acordă transportatorilor aerieni din Elveția dreptul de a opera servicii aeriene dintr-un stat membru al UE către un stat SEE AELS și viceversa, iar pe de altă parte, a deciziei de modificare a Convenției de instituire a Asociației Europene a Liberului Schimb (Convenția de la Vaduz) prin care se acordă transportatorilor aerieni din UE dreptul de a opera servicii aeriene din Elveția către un stat AELS/SEE și viceversa, în funcție de care dintre aceste date este mai apropiată. Articolul 3 Șeful delegației UE îl informează pe președintele Comitetului mixt al SEE de adoptarea prezentei decizii. Adoptată la Bruxelles, la … Pentru Comitetul mixt Șeful delegației Uniunii Europene Matthew Baldwin Șeful delegației elvețiene Peter Müller [1] Decizia nr. 1/2010 a Comitetului mixt din 7.4.2010, JO L 106, 28.4.2010, p. 20. [2] Decizia nr. 90/2011 a Comitetului mixt al SEE din 19.7.2011, JO L 262, 6.10.2011, p. 62. [3] Decizia nr. 1 a Consiliului AELS din 22 martie 2012 de modificare a apendicelui la anexa Q la convenție (Transportul aerian). [4] Referirile la „AELS” sunt aici în conformitate cu articolul 2 litera (b) din Acordul privind SEE și trebuie citite ca referiri la „SEE AELS”. [5] JO L 293, 31.10.2008, p. 3. [6] JO L 114, 30.4.2002, p. 73. [7] JO L 106, 28.4.2010, p. 20. [8] Decizia nr. 90/2011 a Comitetului mixt al SEE din 19.7.2011, JO L 262, 6.10.2011, p. 62. [9] Decizia nr. 1/2012 a Consiliului AELS din 22.3.2012. [10] JO L 293, 31.10.2008, p. 3. [11] JO L 106, 28.4.2010, p. 20.